B..... Dei gratia Autissiod. episcopus: omnibus presentes litteras inspecturis salutem in Domino. Noverit universitas vestra, quod nos damus et concedimus in perpetuum capitulo Autissiodor. partem illam decime de Venoussia quam emimus ab Ytherio et Guidone militibus, fratribus, sub hac conditione et isto onere, quod dictum capitulum annuatim die anniversarii nostri canonicis presentibus centum solidos, et clericis de choro non canonicis quadraginta solidos distribuit, nec-non et in vita nostra, et post mortem persolvet idem capitulum sexaginta solidos distribuendos predictis clericis in Quadragesima ad officium Matutinarum. Ministrabunt insuper idem capitulum de cetero in perpetuum de fructibus predicte decime singulis diebus luminare quatuor cereorum quemlibet de duabus libris ad minus, qui ardebunt in Matutinis, Missa majori et meridie, Vesperis, et completorio quando immediate celebrabitur post Vesperas; nec-non in Vigiliis et in Missa anniversarii nostri. Preterea damus et concedimus in perpetuum de consensu capituli Autissiod. thesaurario et sacriste Autissiodorensi decem libras ceree, quam episcopatus Autiss. habebat et percibiebat annuatim in ecclesia S. Peregrini Autissiodorensis. Ipsi vero thesaurarius et sacrista Autissiodorensis, promiserunt quod dictos cereos a nobis institutos conservabunt, accendi et extingui facient sicut suos proprios, et in festo sancte Marthe, sicut consuetum est, in festo novem Lectionum, et in festo Corone sicut in festo duplici luminare in iis administrabunt, et campanas pulsari facient. In cujus rei testimonium presentibus litteris sigillum nostrum duximus apponendum. Actum anno Domini M. CC. XLIV, mense octobri. Nos vero R. decanus et capitulum Autissiodorense dictam donationem et ordinationem, factam a prefato Domino episcopo, ratam et firmam habentes, et etiam confirmantes predicta omnia et singula bona fide promittimus observare. Quod ut ratum permaneat et firmum, presentibus litteris sigillum nostrum cum sigillo prefati Domini episcopi duximus apponendum in presentis facti testimonium et munimen. Datum eodem anno et mense.